
הצעת חוק לתיקון פקודת העיריות (ועדת חינוך), התשס"ג-2003
(פ/1050) של חבר הכנסת חמי דורון וקבוצת חברי כנסת – הכנה לקריאה ראשונה


היו"ר יורי שטרן:

	שלום לכולם. על סדר היום הצעת חוק לתיקון פקודת העיריות (ועדת החינוך), התשס"ג-2003 של חברי הכנסת: חמי דורון, רוני בריזון, רשף חן, אהוד רצאבי, ואילן שלגי. 

	אני לא הייתי נוכח בישיבה הקודמת, ולכן חברי הכנסת חמי דורון והיועצת המשפטית של הכנסת יעדכנו אותנו איפה עומד העניין. 

חמי דורון:

	אני לא יודע איזה גוף ביצע פה גיוס של אנשי ליכוד כדי להצביע כנגד הצעת החוק הזאת, ואז פשוט לא הבאנו אותה להצבעה. 

נועה בן אריה:

	חבר הכנסת דורון, היה איזשהו סיכום  שאתה הקראת אותו בתחילת הישיבה ושדיברת עליו עם משרד החינוך ומשרד המשפטים בנוגע להוצאת חלק מהחברים שהוצעו בהצעת החוק, ושינוי ההרכב כך שהוא יתאם פחות או יותר את מה שמופיע בפקודת העיריות, ואז למעשה כאילו אין יותר התנגדויות או הסתייגויות להצעה. אבל, זה לא מופיע כרגע. אני לא יודעת איפה הדברים עומדים. 

אביטל שטרנברג:

	ישנם מכתבים שנכתבו בעקבות שיחות עם חבר הכנסת דורון. יש מכתב של דורית מורג ויש מכתב שלי. התעוררה מחלוקת לגבי טיבן של ההסכמות. 

מירי פרנקל שור:

	בהתאם להבנתנו היו הבנות לגבי חברי המועצה. יש כאן הרכב של חברי מועצה שלמיטב הבנתי מקובל גם על הממשלה וגם על המציע. ישנם עדיין דברים שנותרו פתוחים.  אני מציעה שאני אקריא מהו כרגע הרכב המועצה שלמיטב הבנתי מקובל על כולם.

היו"ר יורי שטרן:
	
	 זהו השינוי מול הרשימה שהוצעה בהצעה. 

חמי דורון:
	
	בהסכמות שהיו אנחנו הסכמנו להוריד מספר גופים, ואנחנו הסכמנו להוריד מספר אנשים מתוך הגוף שמרכיב את הוועדה ועל זה היו הסכמות. למיטב זכרוני, היתה איזשהי בעיה עם נציגי הנוער שהיו פוליטיקאים לכל דבר ועניין. 

מעיין מזיג:

	יש לנו שתי הסתייגויות. הסתייגות ראשונה היא לגבי סעיף (6). אתם כתבתם יושב-ראש מועצת התלמידים העירונית, ואני רוצה להעמיד את הדברים על דיוקם. ישנה מועצת תלמידים וישנה מועצת הנוער והתלמידים וזהו אינו אותו גוף. מועצת הנוער והתלמידים היא גוף שהוא עליון למועצת התלמידים. 


היו"ר יורי שטרן:

	האם זהו גוף סטטוטורי? 

אביטל שטרנברג:

	האם זה קיים בכל עיר ועיר?

חמי דורון:

	לא. 
	 
מעיין מזיג:

	יש בכל בית ספר ובית ספר מועצת תלמידים. בכל רשות אמורה להיות מועצת תלמידים והנוער שבה יש נציגים ממועצות תלמידים מבתי ספר, מתנועות הנוער, מחוגי סיור, מכל פורום נוער שקיים בעיר שזה כל גופי הנוער בין אם זה מד"צים, מש"צים, וכו'. 

היו"ר יורי שטרן:

	 האם זה מעוגן בחקיקה או בתקנות?

מעיין מזיג:

	אני הבנתי שיש עניין לעגן את זה בחקיקה. זה עדיין לא מעוגן בחקיקה. 
	
היו"ר יורי שטרן:

	 אנחנו לא יכולים לכלול בניסוחים של החוק גופים שאינם גופים סטטוטוריים. כלומר, גופים שלא מתקיימים מתוקף החוק או תקנות. 

מעיין מזיג:

	אני אסביר את הבעיה בעניין הזה. כשאתה מכניס רק יושב-ראש מועצת תלמידים עירונית, אתה שוכח את החינוך הבלתי פורמלי  ולא יהיה לו קול בוועדה הזאת. אתה גם שוכח את הנוער שלא לומד, לתנועות הנוער לא יהיה קול. 

חמי דורון:

את מנסה לפתוח עכשיו דיון שכבר היה בישיבה הקודמת. יושב-ראש הוועדה המשפטית שלכם יניב לוי בא עם הדר גריזים, והם קיבלו לחלוטין שהנציג בוועדת החינוך יהיה יושב-ראש מועצת התלמידים העירונית.  

הצעת החוק קובעת ועדה שאמורה לקבוע קווי מדיניות כלליים בנושא החינוך כאשר בדרך הטבע מדובר על נושאי החינוך בבתי הספר, בגני הילדים, בבתי הספר התיכוניים.  ועדת החינוך לא עוסקת בתנועות נוער. בכל הרשויות המקומיות יש ועדה לתנועת נוער. 

מעיין מזיג:

זאת אומרת שאנחנו זונחים את החינוך בלתי פורמלי לחלוטין.


חמי דורון:

לא, מועצת התלמידים היא גוף מייצג.  אני לא הולך לחפש היום נציג של איזשהו גוף ערטילאי שב-90% מהרשויות לא קיים. 

מעיין מזיג:

לא, בוא נעמיד דברים על דיוקם. ברוב המוחלט של הרשויות הגוף המוכר הוא מועצת תלמידים ונוער. 

היו"ר יורי שטרן:

	מבחינת משרד הפנים ומשרד החינוך, מהו הגוף הסטטוטורי שמייצג את התלמידים? 

עו"ד מיכל סגל:

	אין גוף סטטוטורי שמייצג את התלמידים.  מועצת התלמידים היא גוף שקיים, והחקיקה היחידה שמאזכרת את מועצת התלמידים היא חוק זכויות התלמיד. הוא לא מחייב הקמה של מועצת תלמידים בכל בית ספר או בכל רשות מקומית, אלא להיפך. הוא מוציא מהתחולה שלו את מוסדות החינוך הלא רשמיים, כך שבמוסדות החינוך הלא רשמיים שזה חלק גדול מבתי הספר, אין בכלל חובה להקים את מועצת התלמידים.  אני לא מבינה אם יש מקום לוויכוח אם זה כן חינוך פורמלי או לא.  בגלל שאין שום חובה חוקית ומועצת תלמידים זה לא איזה גוף שמחויב בחוק, אני לא רואה - - -

מעיין מזיג:

מועצת הנוער והתלמידים העירונית היא גוף עליון למועצת התלמידים. הוא גוף עליון יותר ומקיף יותר את כל ציבור הנוער. הוא יכול להשמיע גם את הקול הבלתי פורמלי בוועדה הזאת. 

היו"ר יורי שטרן:

זאת נקודת מחלוקת אחת. 

מירי פרנקל שור:

חולק עכשיו הנוסח שלדעתנו משקף את ההסכמות שהיו לממשלה ולחברי הכנסת דורון. אני מציעה שנתחיל לקרוא את הנוסח שחולק ונעיר הערות לגבי כל פיסקה ופיסקה. 

"הצעת חוק לתיקון פקודת העיריות (ועדת חינוך), התשס"ג-2003

1. בפקודת העיריות אחרי סעיף 149ח יבוא 149ט:

	(א) המועצה תבחר ועדת חינוך קבועה שתפקידה ליזום ולתכנן פעילות בתחומי החינוך, ולקיים מעקב על יישומן".

חבר הכנסת דורון, האם כוונתך במילים "לקיים מעקב על יישומן" זה רק לגבי הפעילות של ועדת החינוך, או לגבי כל הפעילות החינוכית שמתקיימת בעיר? 

חמי דורון:

ברמה העקרונית, ועדת החינוך אמורה לבדוק כל דבר שקורה בתוך מערכת החינוך העירונית. מינהל החינוך או אגף החינוך קובע היום כל מיני דברים שקשורים  באזורי רישום למשל. כל רשות מקומית קובעת לעצמה את הדברים, זה המדיניות.  הוועדה הזאת בכל מצב היא ועדה מייעצת למועצה ולראש העיר. היא לא ועדה שיש לה say. זה לא כמו ועדת תכנון ובנייה שמה שהיא קובעת זה מה שצריך לבצע. 

מירי פרנקל שור:

השאלה היא אחרת. השאלה היא, האם "לקיים מעקב על יישומן" זה רק לגבי תוכניות שהיא יוזמת ושהיא מתכננת ולראות האם זה מתבצע בשטח, או לקיים לפי מה שאני מבינה,  זה גם כן על מערכת החינוך העירונית. 

חמי דורון:

בהחלט.

היו"ר יורי שטרן:

 אם כך, ההגדרה לא נכונה כי מפה יוצא שהיא עוקבת רק אחרי מה שהיא יוזמת. 

מירי פרנקל שור:

נכון, לכן אני העלאתי את השאלה. אני מבינה שזה על מדיניות והפעילות החינוכית. 

חמי דורון:

הנוסח המקורי אמר: "להתוות מדיניות חינוך העירונית, ולפקח על ביצוע התוכניות המאושרות". זה נוסח הרבה יותר רחב.  אני לא יודע למה אתם צמצמתם?

אביטל שטרנברג:

זה הנוסח שאנחנו לא מסכימים לו משום שהוועדה הזאת צריכה להיות ועדה מייעצת בגלל ההרכב המיוחד שלה. היא לא יכולה להיות ועדה ביצועית.  ברגע שאתה מוסיף את מה שאתה קראת כרגע תהיה לנו בעיה. אין לי בעיה שהיא תקיים מעקב על מדיניות החינוך העירונית ועל פעילות החינוך העירונית. אין לי בעיה עם קיום מעקב, יש לי בעיה עם התווית תוכניות. 

היו"ר יורי שטרן:

 למה שלא ייכתב מפורשות שזוהי ועדה מייעצת שתפקידה לדון במדיניות החינוך העירונית?

אביטל שטרנברג:

האם הכוונה לזה שתיבחר ועדה מייעצת קבועה לענייני חינוך?

היו"ר יורי שטרן:

 כן. 

אביטל שטרנברג:

מצידי שזה ייאמר. 

חמי דורון:

סעיף 149 בפקודת העיריות מגדיר את  כל הוועדות, וכל הוועדות שם הן ועדות מייעצות. 


אביטל שטרנברג:

	לא. ועדת הנחות היא לא ועדה מייעצת, ועדת מכרזים היא לא ועדה מייעצת. 

חמי דורון:

	ועדת מכרזים היא ועדה מייעצת. לראש הרשות יש זכות וטו מוחלטת על החלטה של ועדת מכרזים. 

מירי פרנקל שור:

	זה לא אומר שהיא ועדה מייעצת. 

אביטל שטרנברג:

ככל שמדובר בוועדות שמורכבות כולן מנבחרי ציבור אין לנו בעיה שתהיה להם סמכות ביצועית. ברגע שאנחנו עושים מיקס והופכים את זה למעין דמוקרטיה ישירה שישנם שם נציגים - - -

חמי דורון:

אין לנו ויכוח.

יורי שטרן:

	חבר הכנסת דורון לא דורש שהוועדה הזאת תהיה ועדה מחליטה. 

חמי דורון:

	האם את רוצה לנסח את זה בכך שיהיה כתוב מלכתחילה שהמועצה תבחר ועדת חינוך קבועה שמתפקידה יהיה לייעץ ביוזמת תכנון פעילות?

אביטל שטרנברג:
	
	אין לי בעיה. הניסוח שאנחנו בדרך כלל נוקטים בוועדות מהסוג הזה כמו שהיה בוועדה לעניין מעמד הילד, זה ליזום ולתכנן. מבחינתי אין לי קושי בעניין הזה, אין לי בעיה גם ניהול מעקב.  אבל, לא מלל שמצביע על פעילות אקטיבית. 

חמי דורון:

אז אין שום בעיה.  אז שיהיה כתוב: לקיים מעקב על יישומן, ועל יישום תוכניות מערכת החינוך העירונית. הניסוח הזה פותר את הבעיה. 

מירי פרנקל שור:

עו"ד בן אריה, האם זה מקובל עליכם? 

נועה בן אריה:

	כן, אין לנו התנגדות לנושא הזה.

חמי דורון:

	עו"ד שטרנברג, האם יש בעיה עם מה שניסחתי עכשיו? 

אביטל שטרנברג:

	לא, מקסימום יהיה לנו צ'אנס לתקן בקריאה שנייה ושלישית. 

מירי פרנקל שור:

	"(ב) חברי המועצה יהיו -
			
  (1) שבעה מחברי המועצה, ובהם ראש העירייה או ממלא מקומו, עליהם יחולו   ההוראות 
       הכלליות בעניין הרכב ועדות החובה שבסעיף 150א..

אביטל שטרנברג:

	הסיפא מיותרת משום שממילא סעיף 150א חל. לצורך ההבהרה כרגע זה נכון, אבל - - -

חמי דורון:

	אני הייתי מבקש שהוא יישאר לאור העובדה שאני מכיר קצת מה קורה ברשויות. 

אביטל שטרנברג:

	חבר הכנסת דורון, סעיף 150א קיים בפקודת העיריות. אי אפשר להתעלם ממנו. זה ממש לא משנה אם אתה מאזכר אותו שמונה פעמים או רק שבע. 

חמי דורון:

	מה צריך לעשות חבר מועצה כשמתעלמים ממנו? 

אביטל שטרנברג:

	ללכת לבג"ץ.

חמי דורון:

	ואז בג"ץ שם את זה בתור לעוד שנתיים, כי זה לא כל כך חשוב. בדיוק כמו שהוא מתנהג לסעיף 140א. 

מירי פרנקל שור:

	אבל, זה לא רלוונטי. תשאיר את זה לממונה על נוסח החוק. 
 
                 	" (2) נציגי מוסדות החינוך שבתחומי העירייה, מהם לפחות נציג אחד של בתי הספר 
		        היסודיים, לפחות נציג אחד של חטיבות הביניים, ולפחות נציג אחד של בתי 
         בתי הספר התיכוניים". 

חמי דורון:

	לדעתי צריך להוריד את חטיבות הביניים? האם הורידו בכל המקומות? 

מירי פרנקל שור:

	לא. 

יאיר סמוכה:

	יש מקומות שבהם  יש חטיבות ביניים עצמאיות. 

חמי דורון:

	אז נשאיר את זה.  במקום שלא יהיה נציג של חטיבות ביניים אז לא יהיה נציג.  אני מניח שרוב בתי הספר יחזרו לשיטה הישנה של א'-ח', וט'-י"ב. תמשיכו לדפוק את המערכת עוד פעם בעוד איזשהו ניסיון מצחיק, כמו שעשיתם עם חטיבות הביניים  שנכשלתם. 

נועה בן אריה:

	אפשר לכתוב כאן בנוסח יסודי ועל יסודי, ואז זה מכסה לך את הכול. 

מירי פרנקל שור:

	נכון, זה מה שהציע משרד החינוך. 

חמי דורון:

	אין לי בעיה. 

אביטל שטרנברג:

	האם המועצה בוחרת את נציגי בתי הספר? 

חמי דורון:

	לא.

אביטל שטרנברג:

	אין טכניקת בחירה מפורשת, ואז אנחנו נשארים רק עם הרישא.  השאלה היא, איך בוחרים את אותם נציגים? 

מירי פרנקל שור:

	איך ייבחר נציג בתי הספר? איך המועצה תבחר את נציג בתי הספר? 

חמי דורון:

	המועצה לא בוחרת את נציג בתי הספר. כל בתי הספר היסודיים הרי מאוגדים, ובכל רשות ובכל עיר יש את הוועד שהוא מאחד את כל בתי הספר. 

אביטל שטרנברג:

בירושלים למשל, אין, כי בירושלים יש סקטורים. 

חמי דורון:

	ירושלים היא בעיה ייחודית. 


אביטל שטרנברג:

	החוק הזה יחול עליה. 	

חמי דורון:

בסדר, אבל ירושלים היא בעיה ייחודית, ויכול להיות שלירושלים צריך לתת פתרון מיוחד וצריך לחשוב עליו. אבל, אל תיקחו את  המקרה ירושלים ותהפכו אותה לכול הארץ. 

אביטל שטרנברג:

	צריך להיות בחוק הזה מנגנון בחירה בין אם בתקנות של שר הפנים, ובין בדרך אחרת. אבל אי אפשר להשאיר אותו ככה. 

היו"ר יורי שטרן:

	אני מציע להפוך את מה שנכתב פה ולומר שנציג התלמידים ייבחר בין יושבי ראש של מועצות התלמידים של כלל בתי הספר בעיר לפי התקנות. 

מירי פרנקל שור:

	לא ניכנס לזה, אולי שמשרד החינוך יחליט. 

אביטל שטרנברג:

	צריך לתת סמכות למישהו להכריע. 

מירי פרנקל שור:

	אז אולי משרד החינוך  יוציא הנחיה איך בוחרים את נציגי בתי הספר. 

נועה בן אריה:

	אפשר להוציא הנחיה בחוזר מנכ"ל, בשביל מה צריך חוק? 

היו"ר יורי שטרן:

	האם מועצת תלמידים קיימת בכל בית ספר, כולל בית ספר עצמאי? לא. 

מעיין מזיג:
	
	אבל, יוצא מחוק זכויות התלמיד שהמנהל צריך לעודד הקמת מועצה. 

מירי פרנקל שור:

	הוא לא חייב. 

מעיין מזיג:

	זה לא נכון, העניין הזה נמצא בתהליך של טיפול. 

חמי דורון:

	רבותיי, אנחנו חוזרים עכשיו בדיוק לאותו ויכוח. 

היו"ר יורי שטרן:

	אתה לא יכול לכתוב דברים שלא קיימים. 

אביטל שטרנברג:

	חבר הכנסת דורון, אתה לא יכול להשאיר את ההצעה הזאת בלי רגל. ההצעה הזאת תדדה. 

חמי דורון:

	למעשה, בסעיף (3) לא צריכה להיות בעיה כי יש ועד הורים עירוני. 

אביטל שטרנברג:
	
	בירושלים אין. 

חמי דורון:

	לפי מה שאת אומרת ירושלים היא מחוץ למדינת ישראל. 

רוזלין גלסר:

	אני נציגה של ועד ההורים המחוזי בירושלים. 

אביטל שטרנברג

	האם אתם מאגדים את כולם?

רוזלין גלסר:

לא בכל בית ספר יש ועד הורים. 

חמי דורון:

	עו"ד שטרנברג, אם החברים היקרים בבית ספר פלוני אלמוני ירצו לקחת חלק בוועדת החינוך, יתכבדו, יקימו ועד כמו שמקובל בכל רשתות החינוך, ויצטרפו למאה ה-21. אם רוצים להיות שקועים במאה ה-16 אז  זו זכותם, ונציג שלהם לא יהיה חבר בוועד. בשביל בית ספר אחד שחי במאה ה-16 אני לא צריך לשנות חוק.  עם כל הכבוד, מה  שאת אומרת הוא פשוט לא הגיוני. 

אביטל שטרנברג:

	חבר הכנסת דורון, החוק הזה חייב לכלול מנגנון בחירה. 

חמי דורון:

	יש ועדי הורים ברוב בתי הספר, גם בעיר ירושלים.  ברוב הרשויות יש ועד הורים עירוני שמקבל נציגים מכל אחד מהוועדים הבתי-ספריים. אם בירושלים רוצים לקחת חלק בנושא הזה, יתכבדו וינהגו כי שנוהגים בכל שטח מדינת ישראל. אני לא צריך להתאים חוק לגוף שהוא ממש אקסטריטוריאלי. 

אביטל שטרנברג:

	ההצעה כפי שהיא כרגע, היא לא שלמה. 

חמי דורון:

	אני מצטער, אבל אתם מתעלמים מהמציאות. הפתרון קיים במציאות.

היו"ר יורי שטרן:

	אני מאמץ את הרעיון של חמי דורון, והחוק צריך להסדיר את זה כך שנציגי ההורים והתלמידים נבחרים בפורומים הרלוונטיים של ראשי ועדי הורים או של ראשי מועצות התלמידים.  השר צריך להתקין תקנות איך עורכים את הבחירות האלה. זו תהיה זכותו של בית-הספר להחליט שהוא משתתף בחגיגה הזאת על-ידי קיום מועצת תלמידים וועד הורים. מי שלא עושה את זה לא יהיה שותף. 

רוזלין גלסר:

	מנגנון הבחירות בוועדי הורים ובארגון ההורים המחוזי והארצי הוא שיש ארגון הורים מחוזי בירושלים, ויש בחירות. 

חמי דורון:

האם הוא כולל את כל בתי הספר? 

רוזלין גלסר:

	הוא כולל הזמנה לכול בית ספר שרוצה להצטרף. יש לנו בחירות פעם בשנה לבתי ספר ממלכתי וממלכתי דתי. החרדי לא כלול במנח"י.  בארגון ההורים הארצי יש גם כן הזמנה לכול בית ספר שרוצה למנות ועד הורים, להצטרף לבחירות. 

היו"ר יורי שטרן:

	כולל החינוך העצמאי?

רוזלין גלסר:

	כן. 

היו"ר יורי שטרן:

	האם יש בתי ספר בחינוך העצמאי שכן עושים את זה? 

רוזלין גלסר:

	כן.

מירי פרנקל שור:

	זה לא המגזר החרדי. 

רוזלין גלסר:

	המגזר חרדי לא נכנס לזה. 


מירי פרנקל שור:

	על שולחן הוועדה מונח נושא הוספת ועדה לעירייה שתפקידה מוגדר כאן בחוק. סעיף קטן (ב) מפרט את הרכב המועצה. אני לא חושבת שבפני הוועדה קיים מספיק מידע לגבי מועצות תלמידים, סוגי מועצות תלמידים, את מי זה מאגד, האם זה כן כולל את החינוך  הלא פורמלי או לא, האם יש ועדי הורים או לא. 

	חבר הכנסת דורון מציע את ההרכב. אני חושבת שהמידע מצוי במשרד הרלוונטי. חבר הכנסת דורון,  אנחנו רוצים לסייע לך כיוון שאנחנו רוצים שהמועצה תדע לפי פסקאות (1) עד (4)  איך היא יכולה לבחור את הנציגים שלה. ההצעה שלי לא באה בשביל לסרבל את העניין ולא לפגוע בכל מיני מגזרים. בהתאגדות יש איזשהי אידיאולוגיה, ואני לא בטוחה שרק המגזר החרדי החליט מבחינה אידיאולוגית לא להתאגד.  לכן אני חושבת שצריך שתהיינה הנחיות מנכ"ל מאוד מפורטות ומסודרות שבהן יש את כל המקרים האפשריים שכרגע אנחנו לא יכולים לפרוס ולתת להם פתרון, גם לגבי פיסקה (2) וגם לגבי פיסקה (4), ויכול להיות שגם לגבי פיסקה (3).  הם צריכים להציע הנחיות בדיוק איך מגישים, בין אם זה על-ידי רשימות, בין אם זה על-ידי בחירות, על מנת שהמועצה תדע איך היא יכולה לבחור את המועמדים. למה יש התנגדות להצעה? 

חמי דורון:

	את אומרת לי: תוותר על כל אלה שהם מחוץ למערכת, תשאיר את הוועדה כוועדה שחבריה הם אך ורק חברי מועצת עיר, ואת כל היתר יזמינו כמשקיפים לוועדה, הם לא יהיו חברים.

מירי פרנקל שור:

	לא, ממש לא. 

חמי דורון:

	את אומרת דבר שהולך לסרבל את המערכת בצורה מהותית.  אם יהיו בוועדה רק חברי מועצת עיר אנחנו נרוויח את זה שזוהי אולי תהיה ועדה שיש לה גם כוח והיא תהיה לא רק ועדה מייעצת. זה יפתור את הבעיה לשלטון המקומי בכך שהם לא יצטרכו להתמודד עם כל מיני ועדי הורים. 

היו"ר יורי שטרן:

חבר הכנסת דורון, זה רעיון מעניין, אבל זה לא הרעיון שמציעה היועצת המשפטית.

מירי פרנקל שור:

	זה ממש לא מה שאני מציעה לך. 

חמי דורון:

כן, זוהי המשמעות. 

מירי פרנקל שור:

	זו ממש לא המשמעות. מה שיקרה הוא שהמועצה לא תדע את מי היא צריכה לבחור. אנחנו מציעים לך איך יבואו אותם נציגים והמועמדים בפני חברי מועצת העיר. אנחנו אומרים לך, תהיה פעם אחת הנחיית מנכ"ל לקביעת נורמה, וזה ירוץ לך לאורך כל הדרך. 

יאיר סמוכה:

	בחוזר מנכ"ל יש  מידע מפורט איך בוחרים נציגות הורים כיתתית, בית-ספרית ועירונית. זה כתוב. זה כתוב גם בתקנון של ארגון הורים ארצי, וזה נקרא תקנון בחירת נציגות הורים מאי 2000. כתוב בפירוש איך בוחרים את האנשים האלה, ולכן אין בעיה לא עם מועצת תלמידים ולא עם ועד הורים.  הבעיה היחידה היא נציג בתי הספר היסודיים והעל יסודיים אז או שאפשר להתקין תקנות או שאפשר להחליט שמנהלי בתי הספר היסודיים בוחרים את נציגם, ומנהלי בתי הספר - - -

חמי דורון:

זה בדיוק מה שאמרנו בישיבה הקודמת. דרך אגב, זה גם היה מקובל עליכם בישיבה הקודמת, עו"ד שטרנברג.

אביטל שטרנברג:

בישיבה הקודמת לא הייתי. 

מירי פרנקל שור:

פקודת העיריות לא צריכה להיכנס ולדון איך בוחרים את הנציגים של בתי הספר העל יסודיים.

חמי דורון:

לא, זה לא מעניין אותי.

מירי פרנקל שור:

 לכן אומר האדון שיש תקנות נציגות הורים ארצית, ויש הנחיות מנכ"ל לגבי מועצות תלמידים. הם יוסיפו רק הנחיות לגבי נציגים של יסודי ועל-יסודי. 

אביטל שטרנברג:

עו"ד פרנקל שור, ככל שנאמר ברישא "המועצה תבחר", עדיין המועצה היא זו שבוחרת - - -

מירי פרנקל שור:

אבל, איך תבחרי את הנציגים? האם על-ידי רשימה, על-ידי זה שיביאו לך רשימות פרטניות? 

היו"ר יורי שטרן:

אנחנו לא נסיים את הדיון הזה היום.  אני  רוצה לבקש בקשה ממשרד החינוך, משום שבראש ובראשונה זה משרד החינוך משום שהוא ממונה על ייצוג התלמידים וההורים במערכות השונות שלו.

חמי דורון:

לדעתי, זה מיותר. אתה סתם דוחה את זה.

היו"ר יורי שטרן:

	אנחנו בכל מקרה לא מצביעים כעת כי הצעת החוק לא מוכנה בעיניי. לטובתך, אני לא רוצה להשאיר חקיקה שהיא לא ברורה. לכן אני מבקש לקבל התייחסות ממשרד החינוך לסוגיה הזאת, כאשר הוא מתבקש לבוא עם הצעה מפורטת.  אתם לא צריכים לקבוע את המנגנון אלא איך אנחנו מנסחים את הסעיפים האלה בשביל לדאוג לייצוג של כל  המערכות האלה גם של בתי הספר. 


חמי דורון:

	אני מבקש שזה יהיה לשבוע הבא.  הצעת החוק הזאת היא כבר בת שנה. 

היו"ר יורי שטרן:

	אני לא מתחייב שזה יהיה בשבוע הבא, כי אני לא יודע מה יש לי בשבוע הבא. 
 

	משרד החינוך צריך לתת את דעתו גם לגבי אותן מערכות שאצלן אי קיומה של מועצת התלמידים או ועד הורים הוא עניין אידיאולוגי. המבנה שלהן לא מאפשר את זה, הן לא בנויות לכך, אבל הן חייבות להיות איכשהו מיוצגות בפורום שבוחר את הנציג.  תחשבו על זה. 

מיכל סגל:

	אין לנו מידע כזה. 

חמי דורון:

	אבל, הם לא רוצים להיות חלק מהציבור ומהעניין. 

היו"ר יורי שטרן:

	אני רוצה שהם יהיו חלק. 

חמי דורון:

	אתה לא יכול לחייב אותם. 

היו"ר יורי שטרן:

	אני לא יכול לחייב אותם, אבל אני יכול להציע להם מערכת. 

חמי דורון:

	מציעים להם, שולחים להם באופן קבוע הזמנות להשתתף, אבל הם לא רוצים.  הם פשוט לא מכירים במדינת ישראל.

היו"ר יורי שטרן:

	אני מכיר בהם. לכן אני מבקש לחשוב על השאלה איך אנחנו מביאים לידי כך שהפורום המצביע יאפשר גם ייצוג לאותם גורמים.  אם הם לא ירצו לנצל את ההזדמנות הזאת - - -

מיכל סגל:

	אנחנו לא יודעים לעשות את זה. 

היו"ר יורי שטרן:

	למה אתם לא יודעים?  תעשו קצת מחקר ותדברו עם ראשי החינוך החרדי, ותשאלו אותם. 

רוזלין גלסר:

	האם צריך נציג של החינוך הממלכתי, הממלכתי דתי, והחרדי? 
		
היו"ר יורי שטרן:

	לדעתי, רצוי שלכל זרם תהיה אפשרות לייצג את עצמו בתוך הפורום הבוחר. 

מירי פרנקל שור:

	אם הוא מחליט שלא, אז לא.

היו"ר יורי שטרן:

	אבל, אם אנחנו מראש דורשים ממנו את הייצוג בצורה שלא מקובלת עליו, אז זה לא יהיה.  אני לא רוצה את זה. למשרד החינוך אין בעיה לבוא בדברים עם החינוך החרדי ולשאול אותם. 

מיכל סגל:

	מה זאת אומרת שאין לי בעיה לבוא בדברים עם החינוך החרדי? מדובר בבתי ספר שהם פרטיים.  אנחנו לא יכולים לחייב אותם להקים מועצות. 

אביטל שטרנברג:

	צריך להציע להם להשתתף, לא לחייב אותם להשתתף. 

מירי פרנקל שור:

	בדיוק, אתה מציע להם. 

חמי דורון:

	אבל, גם היום מציעים להם. 

מירי פרנקל שור:

	המנגנון חסר לך. 

מיכל סגל:

	לא מדובר בשתי רשתות שאת ראשיהם אנחנו יכולים לזמן לישיבה כזאת. מדובר במאות של עמותות שמפעילות בתי ספר פרטים. 

חמי דורון:

	אני מסכים איתך במאה אחוז.

מירי פרנקל שור:

	אתם מזמנים את בתי הספר, ואם הם רוצים הם באים, ואם הם לא רוצים הם לא באים. הם צריכים לעשות את השיקול שלהם. אבל עצם הדבר הוא שאתם נותנים להם את ההזדמנות לבוא ולקחת חלק. 

חמי דורון:

	אבל נותנים להם את ההזדמנות כאשר ועד ההורים העירוני עושה בחירות לוועד הורים. 

מירי פרנקל שור:

	זה לא נושא הדיון. נושא הדיון הוא חד מאוד, איך תוגש רשימה לחברי המועצה לבחור את הנציגים שאתה מבקש שיהיו חברי הוועדה בפיסקאות (1) עד (4).  אנחנו מדברים על הליך הבחירה. 

מיכל סגל:

	ארגון ההורים הוא לא גוף של משרד החינוך. 

היו"ר יורי שטרן:

	אני לא מבין מה הבעיה של משרד החינוך לתת את דעתו לנושא הזה הרי הוא זה שממונה. 

מיכל סגל:

	לנו אין שום יכולת לחייב את בתי הספר. 

היו"ר יורי שטרן:

	אני לא מבקש מכם לחייב. אני מבקש מכם למצוא פורמולה שהיא כעיקרון מאפשרת להם להשתתף, בלי לחייב.  

מיכל סגל:

	אנחנו לא יכולים לאפשר להם להשתתף, זה גוף שלא שייך לנו. ארגון ההורים הוא לא גוף שקשור למשרד החינוך.  

היו"ר יורי שטרן:

	אבל, אם יש הסדרה כלשהי לגבי ועד ההורים, זאת ההסדרה של משרד החינוך. 

מיכל סגל:
	
	לא, זו הסדרה שאומרת איך היינו רוצים שהבחירות יערכו. אנחנו לא יכולים לחייב אותם. זה ארגון ההורים. 

חמי דורון:

	אתם אומרים משהו שיחסל את החוק הזה, האם אתם לא מבינים שהחוק שלעולם לא יגיע? 

היו"ר יורי שטרן:

	הישיבה הזאת נסתיימה.



הישיבה ננעלה בשעה 12:00.
	
